Astrid Krag (SF), 2010-02-09:
Alt for ofte hører vi i medierne om, hvordan demente borgere forvilder sig væk fra deres hjem og må efterlyses.
Politiet finder i langt de fleste tilfælde den demente, men det sker desværre også, at den demente ikke findes, før det er for sent.
I SF er vi overvejende positive over for forslaget, men samtidig er det vigtigt at bruge anledningen til at få sagt, at de her teknologiske sporingsløsninger ikke må overskygge den helt grundlæggende indsats i arbejdet med demente.
Det vigtigste er stadig den personlige omsorg, at der er tilstrækkeligt med fagligt kvalificeret personale og ordentlige ældreboliger.
Når forholdene er på plads, kan alarm- og pejlesystemer være et værdifuldt supplement til den faglige pleje, en faglig pleje, der med tilstrækkelige ressourcer og uddannet personale kan forhindre, at situationen og behovet overhovedet opstår.
To hurtige eksempler, for det er ved at være lidt småsent, jeg kender,
er dels det plejehjem ved Horsens, hvor man har opsat et kunstigt busstoppested og en bænk ved udgangsdøren, så de dørsøgende demente ældre sætter sig ned og venter på bussen og har det hyggeligt med det, indtil de rejser sig og går hjem igen, glade og tilfredse, dels plejehjemmet på Sydfyn, hvor man på den væg, hvor udgangsdøren er, har malet et smukt landskab af det sydfynske øhav, og der sætter de ældre sig også typisk og kigger på det i stedet for at forlade stedet.
Det er vigtigt, at den slags innovation og kreativitet i plejesektoren ikke stopper, også selv om man opnår lettere mulighed for at anvende alarm- og pejlesystemer.
I SF mener vi nemlig, at ny teknologi er godt, så længe man har tilstrækkelig normering af veluddannet personale.
Vi synes, at det vigtigt, at vi i løbet af udvalgsarbejdet bliver fuldstændig sikre på, at borgernes ret til selvbestemmelse og den enkeltes retssikkerhed ikke forringes med det her forslag, særlig når det kommer til det, vi har været inde på, nemlig alarm- og pejlesystemer uden tidsbegrænsning, ligesom vi også godt kunne tænke os mere præcision om, hvad det er, der udgør fornøden dokumentation for den nedsatte psykiske funktion, som er en forudsætning for brugen af de her alarm- og pejlesystemer.
Det er i virkeligheden meget i forlængelse af det, som Socialdemokraternes ordfører var inde på med den manglende udredning.
Vi ser også frem til svaret i forhold til muligheden for at anke kommunalbestyrelsens afgørelse i det sociale nævn om, hvorvidt det har opsættende virkning.
Så vidt den del af forslaget.
I forhold til den del af forslaget, der handler om muligheden for at kunne træffe afgørelse om flytning uden personers samtykke, er det vigtigt for os, at muligheden kun bliver brugt i ganske særlige tilfælde.
Med den her del af lovforslaget forholder vi os til, at Højesteret i en dom har bemærket, at Folketinget bør tage stilling til, om bestemmelserne i servicelovens § 129 har fået et mere restriktivt indhold end tilsigtet.
Er indholdet mere restriktivt end ønsket, er det nødvendigt at få kigget på det, for så kan det være en hindring for at finde den bedste løsning samlet set for borgeren.
Vi er derfor positive over for også at se på den del af forslaget.
Det er bare helt afgørende, at vi begrænser flytning uden samtykke til helt særlige situationer.
Så behandler vi også beslutningsforslaget fra Dansk Folkeparti, og ligesom andre ordførere før mig finder jeg en længere debat om det forslag overflødig, set i lyset af det her lovforslag, som vi er i gang med at behandle.
Så vi kommer ikke til at kunne støtte beslutningsforslaget, som jeg også kan forstå at Dansk Folkeparti trækker.
Til gengæld er vi overvejende positive i forhold til lovforslaget fra regeringen, og vi ser frem til under udvalgsarbejdet at få belyst nogle enkelte ting yderligere.